als_Latn dik_Latn sag_Latn
(konica.al)- Shtohet misteri rreth vdekjes të vëllait të madh të liderit të Koresë së Veriut, Kim Jong-un, i helmuar në kryeqytetin malajzian Kuala Lumpur. Sipas mediave vendase 45-vjeçari ishte helmuar në aeroport nga dy gra, të cilat mendohen që janë spiune koreano-veriore.
Njëra prej grave, e cila përdorte një pasaportë vietnameze, u ndalua të mërkurën, ndërsa sa i përket gruas së dytë, inspektori i përgjithshëm i policisë malajziane tha se ajo ishte arrestuar të enjten lidhur me vdekjen e një mashkulli korean.
Nga pamjet e kamerave në aeroport shihet një vajzë e cila ka veshur një bluzë me mbishkrimin LOL që pret për një taksi. Gruaja misterioze që duket në kamera mbante një çantë të madhe në supet e saj.
Pikërisht mbas arrestimit të dy grave të dyshuara, policia malajzane ka deklaruar së fundmi se në lidhje me vrasjen është arrestuar edhe një person i tretë. Shefi i policisë Abdul Samah tha se oficerët kanë ndaluar një burrë të mërkurën në mbrëmje, i cili besohet se është i dashuri i një prej grave me dokumente indoneziane që u arrestuan të mërkurën.
Kim vdiq të hënën pasi u helmua ndërsa priste udhëtimin e tij në Kuala Lampur. Dy gratë e dyshuara për vrasjen do të qëndrojnë në arrest për shtatë ditë.
Ky është rasti i dytë i vdekjes së një personaliteti të lartë të familjes së Kim, në pushtet prej rreth 70 vitesh. Në dhjetor të vitit 2013 u bë ekzekutimi i Jang Song-thaek, xhaxhai i liderit aktual të vendit të izoluar, që kishte qenë dhe kujdestar i tij dhe numri dy i regjimit.
als_Latn als_Latn als_Latn als_Latn als_Latn als_Latn